Minkejja l-isforzi kollha tal-komunità internazzjonali s-sitwazzjoni fil-Burundi għadha staġnata. Il-pajjiż huwa t-teatru ta' episodji rikorrenti ta' vjolenza u ta' abbużi u ksur tad-drittijiet tal-bniedem. L-Unjoni Ewropea (UE) tikkundanna bil-qawwa kwalunkwe użu tal-forza biex tissolva l-kriżi Burundjana. In-nuqqas ta' perspettiva ta' soluzzjoni politika jżid ir-riskju ta' radikalizzazzjoni tal-pożizzjonijiet u ta' konfrontazzjonijiet vjolenti. Din is-sitwazzjoni tista' tiġi aggravata bil-fraġilità ekonomika tal-pajjiż. F'dan il-kuntest, l-UE ttenni l-prijorità li tagħti lill-protezzjoni u l-appoġġ lill-poplu. Huwa biss djalogu politiku inklużiv, taħt medjazzjoni internazzjonali u b'rispett għall-Ftehim ta' Arusha u tal-Kostituzzjoni tal-Burundi, li jippermetti li tinstab soluzzjoni għall-kriżi. L-UE tilqa' l-isforzi tal-medjazzjoni tal-Komunità tal-Afrika tal-Lvant (EAC) li ppermettiet li tiġi organizzata l-ewwel laqgħa ta' djalogu fost il-Burundjani fit-28 ta' Diċembru f'Entebbe. Huwa urġenti li d-djalogu fost il-Burundjani jissokta f'qafas tassew inklużiv u mingħajr prekondizzjonijiet. L-UE tappella lill-partijiet kollha u b'mod partikolari lill-awtoritajiet Burundjani biex jieħdu sehem f'din il-loġika. L-UE tieħu nota tad-deċiżjonijiet adottati mill-Kunsill tal-Paċi u s-Sigurtà tal-Unjoni Afrikana (UA), fil-571 laqgħa tiegħu li saret fid-29 ta' Jannar 2016, fil-livell ta' Kapijiet ta' Stat jew ta' Gvern. L-UE tfaħħar id-deċiżjoni tal-UA li tibgħat delegazzjoni ta' livell għoli ħafna tal-UA fil-Burundi biex timpenja ruħha mal-ogħla awtoritajiet tar-Repubblika u l-partijiet ikkonċernati l-oħra Burundjani. Dan għandu jsir fil-Burundi mill-aktar fis possibbli, sabiex jibdew konsultazzjonijiet dwar id-djalogu inklużiv fost il-Burundjani. L-UE tilqa' din it-talba indirizzata lill-partijiet ikkonċernati Burundjani biex iwieġbu mingħajr prekondizzjonijiet u minnufih għas-sejħa tal-Medjazzjoni għall-kontinwazzjoni ta' djalogu ġenwin u inklużiv. L-UE hija wkoll inkoraġġuta mill-kundanna qawwija mill-UA tal-atti kollha ta' vjolenza, irrispettivament mill-awturi, kif ukoll mill-kundanna tal-persistenza tal-impunità. L-UE tilqa' ż-żjara tal-Kunsill tas-Sigurtà tan-Nazzjonijiet Uniti (KSNU) fil-Burundi, fil-21 u t-22 ta' Jannar 2016, u tenfasizza l-importanza mogħtija mill-membri tal-KSNU għall-ħtieġa ta' soluzzjoni politika għall-Burundi, appoġġata minn preżenza internazzjonali fil-pajjiż. Hija tilqa' f'dan il-kuntest il-ħidma tal-Konsulent Speċjali tas-Segretarju Ġenerali. L-UE tappoġġa t-tisħiħ tal-involviment tan-NU, tal-UA u tal-EAC fl-isforzi ta' medjazzjoni, u ttenni l-impenn tagħha li tappoġġa l-medjazzjoni. Filwaqt li tfakkar fil-ħtieġa li l-komunità internazzjonali tkun tista' tiffaċċja d-deterjorament tas-sitwazzjoni, l-UE tissottolinja l-importanza li titkompla l-ħidma f'dan ir-rigward u tfakkar fl-impenn tagħha li tappoġġa l-azzjonijiet tan-NU u tal-UA u li jkun hemm pjanijiet kkoordinati f'każ ta' emerġenza. L-UE ser tadotta l-miżuri adatti meħtieġa minħabba n-nuqqas ta' sinjali pożittivi. Fil-fatt, il-konsultazzjonijiet skont l-Artikolu 96 tal-Ftehim ta' Cotonou, li saru fi Brussell fit-8 ta' Diċembru li għadda, ma ppermettewx li jsir rimedju għan-nuqqas mill-Burundi li josserva l-elementi essenzjali tas-sħubija. Il-parteċipazzjoni effettiva tal-Gvern tal-Burundi fid-djalogu fost il-Burundjani, kif mitlub mill-KSNU u l-Kunsill tal-Paċi u s-Sigurtà tal-UA hija essenzjali. Kwalunkwe miżura oħra ta' paċifikazzjoni u ta' ftuħ politiku ser tikkostitwixxi wkoll sinjal pożittiv importanti ħafna. L-UE, li hija waħda mis-sħab ewlenin għall-iżvilupp tal-Burundi, tikkonferma r-rieda tagħha li tkompli tagħti l-appoġġ tagħha lill-popolazzjoni Burundjana permezz tal-azzjonijiet tagħha ta' żvilupp. L-UE tibqa' lesta li tiffinanzja azzjonijiet umanitarji favur il-popolazzjoni Burundjana u tistieden lill-awtoritajiet biex jiżguraw aċċess immedjat, sigur u mingħajr ostakoli għall-atturi umanitarji li jaħdmu fil-Burundi. L-attakki reċenti tal-movimenti ribelli armati kontra l-forzi tal-ordni u l-istituzzjonijiet tal-pajjiż huma inaċċettabbli bħalma huma l-użu sproporzjonat tal-forza mill-forzi tas-sigurtà interna bħala ritaljazzjoni. L-UE tesprimi s-solidarjetà tagħha mal-vittmi kollha tal-vjolenza. L-UE tfakkar li kwalunkwe individwu involut f'atti ta' vjolenza u ksur u abbużi serji tad-drittijiet tal-bniedem, inklużi l-inċitament għall-mibegħda, għandu jinżamm responsabbli u jagħti rendikont quddiem il-ġustizzja. Filwaqt li tfakkar l-miżuri restrittivi li hija diġà adottat fl-1 ta' Ottubru 2015, l-UE tinsab lesta li timponi miżuri restrittivi kontra dawk li l-azzjoni tagħhom kienet twassal jew ser twassal għal atti ta' vjolenza u repressjoni, għal ksur serju tad-drittijiet tal-bniedem, u/jew tfixkel it-tfittxija għal soluzzjoni politika fil-qafas propost mill-UA u s-CAE. L-UE tibqa' mħassba ferm dwar l-għadd dejjem jikber ta' każijiet rappurtati ta' ksur u abbużi tad-drittijiet tal-bniedem, li wħud minnhom jinvolvu l-forzi tas-sigurtà. L-istqarrijiet tal-Kummissarju Għoli għad-Drittijiet tal-Bniedem tan-Nazzjonijiet Uniti dwar l-eżistenza allegata ta' oqbra tal-massa, ta' każijiet ta' vjolenza sesswali, detenzjoni arbitrarja, għajbien u eżekuzzjonijiet sommarji huma allarmanti u jeħtieġu li jsiru inkjesti permezz tat-twaqqif ta' investigazzjoni bir-reqqa, imparzjali u kredibbli. L-Unjoni Ewropea tesprimi t-tħassib profond tagħha wkoll kontra l-intimidazzjoni u l-fastidju kontinwu tar-rappreżentanti tal-oppożizzjoni u tas-soċjetà ċivili. Hija tfakkar lill-Gvern tal-Burundi fl-obbligi internazzjonali tiegħu skont il-Patt Internazzjonali dwar id-Drittijiet Ċivili u Politiċi, b'mod partikolari fir-rigward tar-rispett tal-libertajiet fundamentali u tal-istat ta' dritt u fuq it-trattament tal-kawżi ġudizzjarji, b'mod partikolari d-dritt għal proċess ġust u imparzjali. Hija tħeġġeġ lill-gvern tal-Burundi biex jiżgura l-libertà tal-espressjoni kif ukoll il-libertà tal-istampa u jippermetti lill-ġurnalisti tal-Burundi u dawk barranin iwettqu investigazzjonijiet u rapporti mingħajr tfixkil jew intimidazzjoni. L-oppożizzjoni għandha tastjeni milli tirrikorri għall-vjolenza. F'dan ir-rigward, l-UE tappoġġa bis-sħiħ l-iskjerament tal-esperti tal-UA u li tintbagħat missjoni ta' esperti mill-Kummissarju Għoli tan-Nazzjonijiet Uniti għad-Drittijiet tal-Bniedem, f'konformità mar-riżoluzzjoni adottata mill-Kunsill tad-Drittijiet tal-Bniedem tan-NU waqt sessjoni straordinarja fis-17 ta' Diċembru 2015. L-UE tappella lill-awtoritajiet Burundjani, b'kont meħud ukoll tal-elezzjoni reċenti tagħhom fil-Kunsill tad-Drittijiet tal-Bniedem tan-NU, biex jiffaċilitaw mingħajr dewmien l-iskjerament tagħhom; hija tqis li l-preżenza tagħhom tikkontribwixxi għall-paċifikazzjoni u l-protezzjoni tal-popolazzjoni. Il-kooperazzjoni u l-iżvilupp fir-Reġjun tal-Lagi l-Kbar kienu għamlu progress sinifikanti f'dawn l-aħħar snin. Il-kriżi fil-Burundi tixħet dubju fuq il-kisbiet reċenti. L-UE tappella għar-responsabbiltà tal-pajjiżi kollha fir-reġjun biex jikkontribwixxu għal soluzzjoni għall-kriżi u biex ma jappoġġawx b'xi mod azzjonijiet ta' movimenti armati. Ara l-paġna tal-laqgħa